b'\n_START_ARTICLE_\nAlankomaiden jalkapallo\n_START_PARAGRAPH_\nJalkapallo on Alankomaiden suosituin urheilulaji. Maan ensimm\xc3\xa4isen seuran, De Koninklijke Haarlemsche Football Clubin, perusti vuonna 1879 Pim Mulier, jota pidet\xc3\xa4\xc3\xa4n Alankomaiden jalkapallon perustajana . 1890- ja 1900-luvuilla lajin suosio jatkui ja moni maan suurseura sai alkunsa: Sparta Rotterdam vuonna 1888, AFC Ajax vuonna 1900 ja Feyenoord vuonna 1908._NEWLINE_Alankomaiden kuninkaallinen jalkapalloliitto, KNVB, perustettiin vuonna 1889. Alankomaiden jalkapallomaajoukkue, lempinimelt\xc3\xa4\xc3\xa4n Oranje, on menestynyt hyvin arvokisoissa ja on voittanut muun muassa Euroopan mestaruuden 1988. 1970-luvulla Alankomaat tuli tunnetuksi totaalisesta jalkapallosta, jonka lanseerasi valmentaja Rinus Michels. 1970-luvulla Alankomaat menestyi jalkapallossa erinomaisesti: Ajax voitti kolme kertaa Euroopan cupin ja maajoukkue selvisi kaksi kertaa per\xc3\xa4kk\xc3\xa4in MM-finaaliin. My\xc3\xb6s PSV Eindhoven ja Feyenoord kuuluvat Ajaxin ohella Euroopan menestyneimpiin seurajoukkueisiin._NEWLINE_Alankomaiden korkein sarjataso on Eredivisie, jossa pelaa 18 joukkuetta. Toiseksi korkein sarjataso on Eerste Divisie, joka tunnetaan my\xc3\xb6s sponsorinimell\xc3\xa4 Jupiler League. Eerste Divisiess\xc3\xa4 pelaa 20 joukkuetta. Kolmanneksi korkein sarjataso on Hoofdklasse, joka on korkein amat\xc3\xb6\xc3\xb6ritaso. Hoofdklassessa on kuusi lohkoa, joissa jokaisessa on 14 joukkuetta. Kaudesta 2010\xe2\x80\x932011 l\xc3\xa4htien sarjaj\xc3\xa4rjestelm\xc3\xa4 uusiutuu siten, ett\xc3\xa4 kolmanneksi korkeimmaksi tasoksi tulee Topklasse, joka koostuu kahdesta 16 joukkueen lohkosta. Eerste Divisie supistuu samalla 18 joukkueeseen ja Hoofdklassesta tulee nelj\xc3\xa4nneksi korkein sarjataso.'